b'\n_START_ARTICLE_\nHist\xc3\xb2ria de Kenya\n_START_PARAGRAPH_\nLa hist\xc3\xb2ria de Kenya \xc3\xa9s la del territori que ocupa modernament, ja que no t\xc3\xa9 exist\xc3\xa8ncia anterior.\n_START_SECTION_\nPrecolonitzaci\xc3\xb3 de Kenya\n_START_PARAGRAPH_\nSegons f\xc3\xb2ssils trobats a l\'\xc3\x80frica de l\'Est, els primers protohumans van viure en la regi\xc3\xb3 fa m\xc3\xa9s de vint milions d\'anys. Altres descobriments indiquen que hom\xc3\xadnids com l\'Homo habilis i l\'Homo erectus van viure a Kenya fa 2,6 milions d\'anys. Pobles cuixites d\'\xc3\x80frica del nord van arribar en la regi\xc3\xb3 coneguda ara sota el nom de Kenya als voltants del 2000 aC._NEWLINE_Els primers mercaders \xc3\xa0rabs van comen\xc3\xa7ar a freq\xc3\xbcentar les costes de Kenya cap al segle I despr\xc3\xa9s de Crist. La proximitat de la pen\xc3\xadnsula \xc3\xa0rab era prop\xc3\xadcia a la colonitzaci\xc3\xb3, i de les col\xc3\xb2nies \xc3\xa0rabs i perses van apar\xc3\xa8ixer al llarg de les costes ja abans del segle VIII segons la tradici\xc3\xb3, si b\xc3\xa9 cap establiment t\xc3\xa9 const\xc3\xa0ncia abans del segle X. Durant el 1r mil\xc2\xb7lenni, pobles nil\xc3\xb2tics i bantus va emigrar a la regi\xc3\xb3, i aquests \xc3\xbaltims formen ara els 3/4 de la poblaci\xc3\xb3 de Kenya. Per a les necessitats del comer\xc3\xa7 entre aquest diferents pobles es va desenvolupar la cultura swahili, mestissatge entre la cultura \xc3\xa0rab i africana.\n_START_SECTION_\nEstabliment musulm\xc3\xa0\n_START_PARAGRAPH_\nAl segle XIII els perses (anomenats shirazis) establerts a la costa de Som\xc3\xa0lia ven emigrar cap a Kenya i es van establir a algunes localitat principalment a Shanga i Manda; van enlla\xc3\xa7ar a les fam\xc3\xadlies regnants a Malindi i Mombasa (tradicionalment enemigues una de l\'altra). Una fam\xc3\xadlia \xc3\xa0rab d\'Oman va formar una dinastia (els nabhani) a l\'illa de Pate, que van prendre el t\xc3\xadtol bantu de "fumo" (llan\xc3\xa7a). El sultanat de Vumba Kuu va sorgir de l\'alian\xc3\xa7a matrimonial entre caps locals i caps shirazis; en aquest sultanat es va establir la fam\xc3\xadlia \xc3\xa0rab dels Ba Alawi, una fam\xc3\xadlia de xerifs d\'Hadramaut, que van assolir el poder el segle XVIII i van agafar el t\xc3\xadtol de diwani amb un malnom bantu. Totes aquestes col\xc3\xb2nies musulmanes van gaudir de gran prosperitat entre els segles XIII i XVI._NEWLINE_L\'arribada dels portuguesos al segle XVI pos\xc3\xa0 en dubte el predomini \xc3\xa0rab sobre la costa; un altre factor de decad\xc3\xa8ncia fou la dislocaci\xc3\xb3 al continent, com la dels galles, i la decad\xc3\xa8ncia general del m\xc3\xb3n musulm\xc3\xa0 als segles XVI i XVII. Els musulmans de Mombasa van cridar en ajut contra els portuguesos a l\'imam d\'Oman que el 1698 van derrotar als lusitans i progressivament els van acabar expulsant fins al Rovuma. Els pocs cristians convertits van desapar\xc3\xa8ixer despr\xc3\xa9s de l\'expulsi\xc3\xb3 portuguesa. L\'autoritat omanita sobre la costa s\'exercia per mitj\xc3\xa0 dels xeics i caps locals amb gran autonomia; encara que els omanites eren ibadites, a la zona predominava la tend\xc3\xa8ncia xafi\xc3\xafta introdu\xc3\xafda pels xerifs i sayyids d\'Hadramaut establerts en gran nombre als segles XIV i XV. Sota el domini omanita i despr\xc3\xa9s zanzibar\xc3\xa8s, molts notables van estudiar a la Meca, Medina, el Caire o Istanbul i entre aquestos estudiants eren nomenats els cadis de les principals ciutats. Un d\'aquestos, Sayyid Abd al-Rahman ibn Ahmad fou el primer gran cadi o Shaykh al-Islam de Kenya el 1897._NEWLINE_El 1846 Malindi ja havia estat destru\xc3\xafda pels atacs dels galles o oromos (igual que la seva vassalla Gedi) quan hi va estar el missioner J. C. Krapf, probablement ja des del 1697 quan les not\xc3\xadcies desapareixen, per\xc3\xb2 poc despr\xc3\xa9s els zanzibar\xc3\xads la van reconstruir i van crear un centre agr\xc3\xadcola que el 1870 tenia una producci\xc3\xb3 notable. Despr\xc3\xa9s del 1850 musulmans somalis van creuar el Juba i es van establir al sud del riu a la regi\xc3\xb3 de Tana, dominada fins aleshores pels oromos; aquest proc\xc3\xa9s va islamitzar als rendille, als bora i als mateixos oromos._NEWLINE_A la segona meitat del segle XIX es va produir tamb\xc3\xa9 una notable emigraci\xc3\xb3 d\'indis, la major part musulmans, cap a Kenya; molts d\'aquests indis eren isma\xc3\xaflites khojas (nizarites), bohores (isma\xc3\xaflites mutazalites) o memons (hanafites)._NEWLINE_El 1880 Zanz\xc3\xadbar exercia el control sobre la costa de Kenya per\xc3\xb2 alemanys i brit\xc3\xa0nics van comen\xc3\xa7ar a disputar aquesta sobirania; el 1884 els alemanys van declarar el protectorat a la costa de Tanganyika i el 1885 el protectorat sobre el sultanat de Witu establert el 1865 per una branca dels nabhani de Lamu que havien perdut aquest sultanat a mans de Zanz\xc3\xadbar i el sult\xc3\xa0 del qual, Ahmad Fumolutti \xc3\xa0lies Simba (lle\xc3\xb3), no reconeixia l\'autoritat del sult\xc3\xa0 zanzibar\xc3\xad. El 1886 un acord angloalemany va reduir el domini de Zanz\xc3\xadbar a una franja costanera de 15 km entre la frontera de Mo\xc3\xa7ambic i Kipini a Kenya, algunes illes i un territori entre 8 i 15 km a la costa de Som\xc3\xa0lia.\n_START_SECTION_\n\xc3\x88poca colonial\n_START_PARAGRAPH_\nLa hist\xc3\xb2ria colonial de Kenya va comen\xc3\xa7ar amb la creaci\xc3\xb3 d\'un protectorat alemany sobre possessions del sold\xc3\xa0 del Zanz\xc3\xadbar, i despr\xc3\xa9s l\'arribada de la British East Africa Company el 1888. Les rivalitats entre aquests dos pa\xc3\xafsos van cessar quan Alemanya, despr\xc3\xa9s de sufocar (agost) la revolta dels musulmans abushiris de Tanganyka (1898-1890) va renunciar a les seves possessions costaneres en favor del Regne Unit el 1890. Witu, transferit als brit\xc3\xa0nics es va revoltar sota Fumo Bakari, successor d\'Ahmad Fumolutti \xc3\xa0lies Simba, que al sentir-se tra\xc3\xaft va expulsar a alguns alemanys i quan aquestos es van oposar en va matar a 9; els brit\xc3\xa0nics van haver de fer una expedici\xc3\xb3 de c\xc3\xa0stig; encara van esclatar dues revoltes m\xc3\xa9s dirigides per Fumo Bakari i per Fumo Omari i el 1894 fins que el darrer fou enviat a l\'exili a Zanz\xc3\xadbar (ja sota domini brit\xc3\xa0nic) on va morir. El 1895, a causa de l\'injerencia brit\xc3\xa0nica en l\'elecci\xc3\xb3 de wali de Mombasa (Mbarak, el candidat favorit del poble, fou apartat en favor d\'un probrit\xc3\xa0nic), va esclatar la revolta dels mazruis a Takanugu, una fortalesa de la fam\xc3\xadlia mazrui al nord de Mombasa, dirigida per Mbarak; la revolta es va estendre a tota la costa de Kenya de Malindi a la frontera amb Tanganyka i va obtenir el suport de Mbarak ibn Rashid, oncle de Mbarak, fill del darrer sult\xc3\xa0 mazrui independent de Mombasa abans de ser deposada la dinastia pels zanzibar\xc3\xads. La revolta no va poder ser dominada fins al mar\xc3\xa7 de 1896 i els seus caps es van refugiar a Tanganyka._NEWLINE_El Govern brit\xc3\xa0nic establ\xc3\xad el 1895 el control directe sobre l\'anomenat protectorat de British East Africa; el primer comissari del protectorat fou Arthur Harding que havia servit a Egipte i Turquia i va permetre als musulmans exercir cert paper en l\'administraci\xc3\xb3, ja que eren els \xc3\xbanics lleument preparats; molts musulmans van exercir com a liwalis (governadors locals) i mudirs, governant els liwalats i els mudariyyats costers i exercint tamb\xc3\xa9 com a cadis (jutges); el 1902 la Gran Bretanya permet\xc3\xa9 als colons blancs accedir als altiplans f\xc3\xa8rtils. Aquests colons van tenir una influ\xc3\xa8ncia en el govern ja abans que el territori fos declarat col\xc3\xb2nia de la corona el 1920; el govern colonial va excloure als africans de participaci\xc3\xb3 pol\xc3\xadtica directa fins a 1944. D\'octubre de 1952 a desembre de 1959, la rebel\xc2\xb7li\xc3\xb3 de Mau Mau va combatre la llei colonial brit\xc3\xa0nica. Els responsables brit\xc3\xa0nics van fer llavors participar cada vegada m\xc3\xa9s dels africans en els processos governamentals, amb la finalitat de tallar als rebels el seu suport. Les primeres eleccions directes per a Africans en el Consell legislatiu van tenir lloc en 1957.\n_START_SECTION_\nLa independ\xc3\xa8ncia\n_START_PARAGRAPH_\nEncara que els Brit\xc3\xa0nics volien transmetre el poder a un grup moderat, va ser la Kenya African Nacional Union (KANU) de Jomo Kenyatta, membre de la tribu dels kikuyu i antic pres sota la llei marcial, qui form\xc3\xa0 finalment el primer govern poc despr\xc3\xa9s la independ\xc3\xa8ncia del pa\xc3\xads el 12 de desembre de 1963. Un any m\xc3\xa9s tard Kenyatta esdevenia el primer president de la rep\xc3\xbablica._NEWLINE_En 1964 el partit minoritari, Kenya African Democratic Union (KADU), coalici\xc3\xb3 de petites tribus que temien l\'hegemonia de la m\xc3\xa9s gran, es va autodissoldre i s\'incorpor\xc3\xa0 a la KANU. El 1966 es va crear el Kenya People\'s Union (KPU), un partit petit per\xc3\xb2 ocupant un gran paper. Era dirigit per Jaramogi Oginga Odinga, ex vicepresident i notable luo. Despr\xc3\xa9s d\'una visita de Kenyatta a la prov\xc3\xadncia de Nyanza, el KPU fou prohibit i el seu cap empresonat i es va establir el sistema de partit \xc3\xbanic. A la mort de Kenyatta el 22 d\'agost de 1978, el vicepresident Daniel Arap Moi es convert\xc3\xad en president provisionalment, i despr\xc3\xa9s oficialment el 14 d\'octubre. Arap Moi havia estat triat pel cap del KANU i designat com el seu successor._NEWLINE_Al juny de 1982 l\'Assemblea nacional va modificar la Constituci\xc3\xb3 establint el sistema de partit \xc3\xbanic. L\'1 d\'agost de 1982 la For\xc3\xa7a A\xc3\xa8ria Kenyana va intentar un cop d\'estat radical, que fou reprimit per l\'ex\xc3\xa8rcit que va romandre lleial, i per la Unitat de Servei General, ala paramilitar de la policia._NEWLINE_Sota pressi\xc3\xb3 interna i externa, el parlament va revocar el desembre de 1991 el sistema de partit \xc3\xbanic i el desembre de 1992 es van celebrar eleccions multipartid\xc3\xa0ries que van donar al KANU la majoria dels escons i Arap Moi fou reelegit per altres cinc anys; l\'oposici\xc3\xb3 va obtenir el 45% dels vots per\xc3\xb2 la seva divisi\xc3\xb3 va ajudar al KANU a mantenir el poder. El nombre de partits pol\xc3\xadtics va passar d\'11 a 26 arran d\'una liberalitzaci\xc3\xb3 al novembre de 1997. El desembre de 1997 Arap Moi fou reelegit per altres cinc anys i el KANU va conservar una petita majoria al parlament._NEWLINE_No podent constitucionalment representar-se a les eleccions del desembre de 2002, Arap Moi va intentar sense \xc3\xa8xit fer d\'Uhuru Kenyatta, fill del primer president de Kenya, el seu successor. Una coalici\xc3\xb3 dispar de partits d\'oposici\xc3\xb3 va guanyar les eleccions, i el seu cap, Mwai Kibaki, antic vicepresident, fou escollit President per una \xc3\xa0mplia majoria.'